<classify> MKUU wa Wilaya ya Kibaha, Assumter Mshama amekamata viti 24 vya Shule ya Sekondari ya Kilangalanga vilivyouzwa kama vyuma chakavu katika kiwanda cha Hong Yu Steels Company Limited kinachotengeneza nondo na vyuma kilichopo Zegereni wilayani Kibaha mkoani Pwani.Viti hivyo vilibainika kiwandani hapo wakati Assumter alipokuwa katika ziara yake ya kutembelea viwanda kujua changamoto zinazovikabili.Mshama amesema, jambo hilo ni la kusikitisha kwa kuwa Serikali inatumia gharama kubwa kununua vifaa vya shule, lakini vinaibwa na watu wasio waaminifu na kuuzwa.Amesema vifaa hivyo vinauzwa kama vyuma chakavu ilihali bado viko kwenye matumizi na kusababisha uharibifu na hasara kubwa kwa serikali na kwa watu binafsi.Tumeona baadhi ya viwanda havitumii vyuma chakavu, nafikiri ni vema kama kungekuwa na njia mbadala ya matumizi ya vyuma chakavu kwani kwa sasa vijana wamekuwa wakizunguka na kuiba vyuma hivyo na kudai ni chakavu, amesema Mshama.Aidha alisema amri yake ya kukizuia kiwanda hicho kuendelea kufanya kazi uko palepale hadi kitakaporekebisha upungufu ulioonekana, ikiwa ni pamoja na vifaa.Ofisa Rasilimali Watu wa kiwanda hicho, David Kayuni alisema wananunua vyuma chakavu kutoka kwa watu mbalimbali na hawajui ni nani aliyepeleka viti hivyo. Kayuni alisema hiyo ni changamoto kwani wanaletewa vyuma chakavu kutoka sehemu mbalimbali na hawajajua aliyewauzia viti hivyo.  <topic>: kitaifa 